Min. Radebe moet in hof verduidelik oor landdrosaanstelling - Solidariteit WêreldSolidariteit Wêreld
Tuis › Mediaverklarings › Min. Radebe moet in hof verduidelik oor landdrosaanstelling
Min. Radebe moet in hof verduidelik oor landdrosaanstelling
Donderdag | 06 Desember | 2018
Minister Jeff Radebe, die voormalige minister van justisie, moet vandag in die Noord-Gautengse hooggeregshof, wat as die gelykheidshof sit, kom verduidelik hoekom hy in 2014 die landdroskommissie se aanbeveling om landdros Martin Kroukamp tot senior landdros by Alberton se landdroshof te bevorder, blatant geïgnoreer het.
Anton van der Bijl, hoof van arbeidsregdienste by Solidariteit, voer aan dat hierdie saak ʼn tipiese voorbeeld is van die staat se ondeurdagte najaging van transformasieteikens ten koste van meriete. “Kroukamp is glo nie aangestel nie omrede sy aanstelling nie transformasie sou bevorder nie. Die publiek is die dienste van ʼn bekwame en bevoegde landdros ontsê weens sy velkleur. Dit is tragies dat ʼn persoon se waarde gereduseer word tot arbitrêre gronde soos byvoorbeeld ras,” het Van der Bijl gesê.
Volgens Van der Bijl stel artikel 10 tesame met artikel 9(1) van die Wet op Landdroshowe (No. 32 van 1944), dat die minister enige gekwalifiseerde en geskikte persoon kan aanstel. Van der Bijl beklemtoon egter dat wanneer die besluite geneem word die minister die aanstelling behoort te maak na aanleiding van die landdroskommissie se aanbeveling. “Ten spyte van die feit dat die landdroskommissie Kroukamp as die enigste geskikte kandidaat aanbeveel het, het Radebe hom steeds oor die hoof gesien vir die posisie omdat Kroukamp se velkleur verkeerd is,” aldus Van der Bijl.
“Ons is verbind tot die stryd vir ʼn gelyke Suid-Afrika waar persone in ’n posisie sal wees om op gelyke voet mee te ding,” het Van der Bijl saamgevat.
Vir die volledige hofstukke, klik hier.